किसी वृहत्तर इकाई के अंग के रूप में अपनी कल्पना से शून्य व्यक्ति हर समय उसके शीर्ष स्थान पर रहने को लालायित रहता है। यह प्रवृत्ति अक्सर ‘तू भी रानी मैं भी रानी, कौन भरेगा पानी‘ वाली मानसिकता व स्थिति को जन्म देकर काम की प्रगति में रुकावट उत्पन्न करती है। समष्टि के लिए व्यष्टि के उत्सर्ग भाव का अभाव कामों को छोटे-बड़े या महत्त्वपूर्ण-अमहत्त्वपूर्ण समझनेे की प्रवृत्ति का जन्मदाता है जबकि बड़ी उपलब्धियों के संदर्भ में वस्तुतः कोई भी काम छोटा या कम महत्त्वपूर्ण नहीं कहा जा सकता। नाम या प्रसिद्धि को मिल्टन ने एक जगह श्रेष्ठ जनों की अंतिम कमज़ोरी कहा है क्योंकि अन्य उपलब्धियों का लाभ छोड़ने वाले कई अच्छे लोग भी नाम का लोभ नहीं छोड़ पाते। किन्तु वास्तविकता यह है कि काम को प्रमुख मानकर उसकी सफलता के लिए निरन्तर प्रयासरत रहने वालों का ही अंततः नाम होता है। प्रगति तभी संभव है जबकि हम जनमानस में काम की तुलना में नाम को कम महत्त्वपूर्ण मानने की प्रवृत्ति उत्पन्न करें। जब लोग केवल काम को लक्ष्य बनाकर इस बात की परवाह करना छोड़ेंगे कि नाम किसका होता है तभी हमारा देश सर्वांगीण प्रगति के मार्ग पर अग्रसर होगा। हमारी आज़ादी के बाद गांधीजी ने उसकी लड़ाई में भाग लेने वाले लोगों को सत्ता व नाम से दूर रह कर काम करने की जो सलाह दी थी उसकी उपेक्षा के कारण उनकी रचनात्मकता में धीरे-धीरे कमी आ गई। वे इस मूल सत्य को नज़रअंदाज़ कर गए कि बीज के लोप से ही वृक्ष का उगना संभव होता है।